Ek is gay – nou's my tieners woedend - DEEL 1 | SARIE
FOTO: Phyllis Green	1 April 2014
Ek is gay – nou's my tieners woedend – DEEL 1	deur SARIE.com-span
Dr. Jean du Plessis sielkundige en skrywer van Oor gay wees (Tafelberg, 1999)
Die probleme wat voortspruit wanneer 'n pa uit die kas kom, gaan nie oornag of in een sessie met 'n terapeut uitgesorteer word nie. Dit neem gay mense jare om hulself te aanvaar. Jy kan uiteraard nie verwag dat die res van die familie alles
dadelik sal verstaan en reg hanteer nie. Daar lê 'n lang groeiproses voor en die pad gaan nie altyd gelyk wees nie.
Gay mans wat 'n groot deel van hul lewe in die kas was, gaan soms deur 'n tydperk van emosionele onstabiliteit. Die skielike vryheid om te wees wie hulle eintlik inherent is, kan moeilik wees om te hanteer. Ná jare van onderdrukking en ontkenning het so iemand soms 'n groot behoefte om vir verlore tyd op te maak. Die pendulum kan selfs swaai tot heel uiterstes, soos kompulsiewe aande in gayklubs. 'n Sielkundige kan regtig hier 'n goeie rol speel om vir jou 'n klankbord te wees en te help om die balans te herstel as dit nodig is.
Jy voel dalk opgewonde omdat jy 'n nuwe lewe begin, maar jou gewese
vrou gaan waarskynlik swaarkry. Dit sal nie ongewoon wees as sy deur al die fases van rou gaan nie. Sy het haar lewe soos sy dit geken het, verloor.
Baie vroue ervaar dit as 'n persoonlike verwerping en jy moet haar help om te verstaan dat dit nie oor haar as mens gaan nie. Sy was dalk vir jare blootgestel aan al jou buie en onsekerhede en het haar bes gedoen om dit te verstaan en jou
te ondersteun. Wys haar dat jy dit waardeer en probeer om haar seer, teleurstelling, gevoel van verwerping en selfs haar woede te verstaan. Help haar om by die nuwe omstandighede aan te pas.
Massas navorsing oor kinders met gay ouers wys dat hulle emosioneel en sosiaal ewe goed aangepas is as dié uit heteroseksuele huwelike. As hulle nie met openheid hieroor grootgeword het nie, neem dit tyd vir kinders om so 'n situasie te verwerk. Jonger kinders pas soms makliker by die nuwe omstandighede aan, veral as daar genoeg kontak met albei ouers is, die ouers goed klaarkom en mekaar nie afkraak nie.
Vir tieners wat met hul eie identiteitsprobleme sukkel, kan dit moeiliker wees. Hier gaan jou vrou se houding baie belangrik wees. Net soos met enige ander egskeiding sal alles mooier en makliker uitwerk as jy en jou gewese vrou vriende kan bly.
Veral wanneer daar nuwe verhoudings betrokke is, het jou gesin tyd nodig om aan die idee en aan jou nuwe lewensmaat gewoond te raak. Moenie jou nuwe vriende aan hulle opdring nie. Laat hulle geleidelik gewoond raak aan jou nuwe sosiale of liefdeslewe. Vermy of beperk ten minste aanvanklik openlike blyke van liefde tussen jou en die nuwe man in jou lewe wanneer hulle ook in die geselskap is. Moet egter nie terugdeins van openlike antwoorde wanneer hulle inligting soek of vrae vra nie, en wees eerlik sonder om hulle te oorweldig met onnodige detail.
Deesdae het tieners maklike toegang tot die media. Gee eerder vir hulle leesstof oor gay-wees voordat hulle dalk verstrengel raak in allerhande sensasionele of obskure webwerwe. As dit moontlik is (en net as hulle daartoe instem),